**חידה על פסח תש"ח**

**יואל בן-נון**

**אור לראש חודשים**

**נפל בטעות במבצר המבשר,**

**ופינה דרך לבן עמינדב.**

**כעבור ארבעה פרצה השלישית**

**ועמה דקות העוני,**

**ויחד רקדו בשחור ובחַקי.**

**השני נכשל בדרכו למפרץ,**

**יושבות על ימים נלכדו,**

**השלישית זועזעה בחמץ.**

**בארבעה עשר כשל יבוסי,**

**ומכבי צלח רק באחת,**

**אך על סף נסיגה ברגע אחרון,**

**ניצח הכוח ב'שמעון הקדוש'**

**ביום האחרון.**

**חידה במנהרת הזמן**

**איש שלא דיבר עברית**

**כי לא האמין בה ולא רצה,**

**רק האמין באפשרות הרצון**

**לישועת עמו,**

**ושמו העברי רמוז בברכת הזקן**

**האחרונה.**

**פתרונות**

**המנהיג הצבאי והמדיני של ה'כנופיות', היחידות הלוחמות של ערביי ארץ ישראל**

**(=הפלסטינים), עבד אל-קאדר אל-חוסייני, חשב בטעות שהקסטל כבר בידיו,**

**ועדיין היו לוחמינו במבצר המבשר את ירושלים – הוא נורה, נפצע אנושות ומת שם –**

**לוחמינו זיהו 'דג שמן', אך לא ידעו שזה היה המנהיג של האויב!**

**לפנות בוקר של ראש חודש ניסן התש"ח (לרוב לא מוזכר התאריך העברי)**

**נפלה הכרעה היסטורית במלחמה בה פתחו הערבים למחרת החלטת האו"ם,**

**כי לא היה לערביי ארץ ישראל עוד מנהיג ברמה כזאת, ומאז הם הלכו וירדו!**

**כ-100 אלף ערבים נהרו להלווייתו (בהר הבית!), נטשו עמדות, והקסטל חזר לידינו,**

**וזה היה הפתח למבצע 'נחשון' (="בן עמינדב") לפריצת הדרך לירושלים –**

**גם דוד בן גוריון, וגם חוסייני, הבינו נכונה, שהקרב על ירושלים יכריע את המלחמה,**

**וההכרעה נפלה בחודש ניסן –**

**כעבור 4 ימים למבצע 'נחשון' פרצה השיירה השלישית, שהביאה מצות לפסח –**

**בשערי ירושלים רקדו לוחמי פלמ"ח (בלבוש חקי) עם חרדים (בשחור) עם המצות,**

**תמונה היסטורית (כמו הצנחנים בכותל בששת הימים)!**

**המנהיג הערבי השני, פאוזי אל-קאוקג'י עם הכוחות שבאו מעירק,**

**התעקש לפעול בנפרד, וחשב את חיפה עם הנמל כמטרת ההכרעה,**

**אך בדרך למפרץ חיפה נעצר במשמר העמק, ולא הצליח להתקרב לכרמל –**

**הפיצול בכוחות הערביים פעל לטובתנו, ובחודש ניסן התש"ח נלכדו 3 ערים –**

**חיפה הערבית וטבריה, ובמבצע 'חמץ' נפלה יפו, 'הבירה' הפלסטינית בתכנית החלוקה,**

**כמעט כל ערביי חיפה וטבריה ברחו כפליטים ללבנון, וערביי יפו ברחו לעזה,**

**ובזכות נס היסטורי זה הפכה מדינת ישראל למדינה יהודית עם רוב יהודי מוצק!**

**עדיין היו גם כישלונות במערכה, כי מבצע 'יבוסי' בערב פסח לשחרור צפון ירושלים,**

**נכשל בנבי סמואל, ובמבצע 'מכבי' לפריצת המצור הגיעה לעיר רק מכונית אחת,**

**וגם בקטמון נכשל הקרב הראשון לכיבוש מנזר 'סן סימון', בחול המועד (י"ח בניסן);**

**בקרב השני (כ' בניסן) כבשו כוחותינו את המנזר השולט אך הותקפו קשות, כ-18 שעות,**

**ואולם ברגע האחרון לפני עוד פקודת נסיגה, ניצחו לוחמינו בקרב על מנזר 'סן סימון'**

**בזכות נסיגה ערבית מבוהלת, בשביעי של פסח תש"ח, יום החג האחרון!**

**הערבים נסוגו משום שלוחמי גוש עציון חסמו את התגבורת הערבית מחברון,**

**וכך נפתחה הדרך לכיבוש קטמון, אבו-טור ובקעה, ולרצף יהודי בדרום-מערב העיר –**

**על זה (ועל ריתוק כוחות הלגיון לגוש עציון ב-10 הימים הבאים) אמר דוד בן גוריון:**

**"אם קיימת ירושלים עברית, אם מכת המוות ליישוב לא ניתנה,**

**אזי התודה הראשונה של ההיסטוריה היהודית ושל העם כולו**

**נתונה בראש ובראשונה ללוחמי גוש עציון"!**

**מנהרת הזמן**

**תיאודור הרצל האמין בישועת העם שחזר והתאחד,**

**אך לא האמין באפשרות של תחיית העברית כשפת דיבור מאחדת,**

**וכתב בשפת אמו, גרמנית –**

**אך שמו העברי – בנימין זאב – לקוח מברכת יעקב אבינו לבניו בסוף ימיו,**

**וכך נזכר בפינו חוזה המדינה, בשמו העברי, בזכות פועלו,**

**והרבה מעבר למגבלות ראייתו.**